L'Àrea Metropolitana de Barcelona (AMB) fa un primer pas per facilitar la intermodalitat dels viatgers amb la inauguració de dos aparcaments de dissuasió (també anomenats aparcaments d'intercanvi o park&ride ) en municipis de la rodalia de la capital catalana.
Un cop analitzats vuitanta-cinc espais pròxims a estacions ferroviàries de rodalia, amb un total de sis mil places d'aparcament, l'AMB va determinar que seixanta d'aquests espais queien dins el seu àmbit competencial i podrien, en un futur, esdevenir aparcaments dissuasius i oferir fins a mil cinc-centes places d'estacionament destinades preferentment a usuaris del transport públic.
Les primeres actuacions tendents a aquest objectiu les trobem a Sant Joan Despí i Castelldefels, municipis de la conurbació barcelonina pertanyents al Baix Llobregat, en els quals a començaments del mes de febrer de 2018 l'ens supramunicipal inaugurà sengles àrees d'aparcament vinculades a estacions de transport ferroviari que connecten els dits municipis amb Barcelona i la resta de l'àrea metropolitana.
Val a dir que de moment la dotació de les àrees d'aparcament inaugurades és discreta, si més no atenent al nombre d'usuaris de les estacions a què es vinculen: cent places a Castelldefels, al costat de l'estació de Rodalies R2, que de mitjana acull més de tretze mil viatgers per dia; i quaranta-una al costat de la passera de l'estació de Rodalies R1 i R4, en els cas de Sant Joan Despí, amb uns sis mil passatgers diaris de mitjana.
Tant a Castelldefels com a Sant Joan Despí hi ha dues places d'aparcament reservades a vehicles de persones amb mobilitat reduïda.
El servei dels aparcaments de dissuasió de l'AMB es gestiona mitjançant una aplicació mòbil (AMB P+R – Aparcaments d'Intercanvi Metropolitans, disponible per a dispositius Android i Apple ) i una màquina comprovadora.
Cal fer esment també del fet que els horaris de les places de dissuasió es vinculen amb els de les línies de rodalia que passen per l'estació corresponent els dies feiners: de dilluns a divendres de 5 del matí a 11 de la nit.
La senyalística dels nous espais d'aparcament per a usuaris de Renfe (© Àrea Metropolitana de Barcelona)
L'aplicació exigeix que l'usuari del park&ride s'hi registri; fet això, el funcionament de l' app és simple: només cal aparcar, iniciar el servei i agafar el transport públic (dins les vint-i-quatre hores posteriors a l'inici de l'estacionament).
A la tornada del viatge, cal autoritzar el títol de transport a la màquina validadora del vestíbul de l'estació per tal de poder retirar el vehicle, i el servei es dona per conclòs.
Com és habitual en aplicacions mòbils d'aquesta mena (per exemple, la de l'Ajuntament de Barcelona per a la gestió de l'aparcament en zona blava o verda no-resident, ApparkB), existeix la possibilitat de controlar en temps real la situació de l'estacionament, gestionar diversos perfils d'usuari i vehicles associats, accedir a l'historial d'utilització, obtenir informació sobre els nivells d'ocupació de la zona d'estacionament park&ride desitjada i contactar amb operadors per resoldre dubtes o incidències.
El P+R d ' AMB, en quatre passos (© Àrea Metropolitana de Barcelona)
Els serveis dels aparcaments dissuasius de l'AMB són gratuïts o amb una tarifa molt reduïda, però per gaudir d'aquesta possibilitat cal que el títol validat sigui un dels següents:
En queden exclosos, sense donar dret a gratuïtat o a tarifa d'estacionament reduïda, els bitllets senzills, els bitllets a/t, la T-Dia, la T-16, la T-Verda, la T-Esdeveniment i els bitllets de serveis ferroviaris regionals.
(Remeteu-vos a aquest enllaç per al detall de cadascun dels títols esmentats.)
La validació de sortida, peça clau de tot l'esquema.
Queda per a més endavant la possibilitat d ' introduir elements d'identificació biomètrica per agilitzar el procés (© Àrea Metropolitana de Barcelona)
Per saber-ne més: Àrea Metropolitana de Barcelona, sostenible.cat
Disseny participatiu, Dimensió social de la mobilitat, Impacte social, Intermodalitat, Optimització de la capacitat viària, Serveis basats en la localització, Comunicació amb l'usuari